[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 16.8.2010

COM(2010) 436 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με την εφαρμογή των ενεργειών τηλεπισκόπησης και τη χρήση των δημοσιονομικών πόρων που τέθηκαν στη διάθεσή της σύμφωνα με τον κανονισμό (ΕΚ) αριθ. 78/2008 του Συμβουλίου (ενδιάμεση έκθεση)

SEC(2010) 984

ΠΙΝΑΚΑΣ ΠΕΡΙΕΧΟΜΕΝΩΝ

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σχετικά με την εφαρμογή των ενεργειών τηλεπισκόπησης και τη χρήση των δημοσιονομικών πόρων που τέθηκαν στη διάθεσή της σύμφωνα με τον κανονισμό (ΕΚ) αριθ. 78/2008 του Συμβουλίου (ενδιάμεση έκθεση) 3

1. Εισαγωγή 3

2. Το σύστημα πρόβλεψης απόδοσης των καλλιεργειών του MARS 4

3. Εφαρμογή 6

3.1. Συνολική εφαρμογή 6

3.2. Εφαρμογή σε σχέση με το άρθρο 1 του κανονισμού (ΕΚ) αριθ. 78/2008 του Συμβουλίου 7

3.2.1. Σκοποί των εφαρμοζόμενων ενεργειών (άρθρο 1 παράγραφος 1) 7

3.2.2. Ενέργειες προς εφαρμογή (άρθρο 1 παράγραφος 2) 8

4. Παραδοτέα και αποτελέσματα 10

5. Χρήση δημοσιονομικών πόρων 10

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με την εφαρμογή των ενεργειών τηλεπισκόπησης και τη χρήση των δημοσιονομικών πόρων που τέθηκαν στη διάθεσή της σύμφωνα με τον κανονισμό (ΕΚ) αριθ. 78/2008 του Συμβουλίου(ενδιάμεση έκθεση )

Εισαγωγη

Οι λεπτομερείς πληροφορίες σχετικά με τη χρήση των εδαφών που προορίζονται για γεωργικούς σκοπούς και την κατάσταση των αροτραίων καλλιεργειών είναι θεμελιώδους σημασίας για την ποιότητα των προβλέψεων απόδοσης και γεωργικής παραγωγής. Οι πληροφορίες αυτές είναι ιδιαίτερα χρήσιμες για την παρακολούθηση της αγοράς και τη διαχείριση των σχετικών μέτρων παρέμβασης στην αγορά στο πλαίσιο της ενιαίας κοινής οργάνωσης αγοράς. Στο πλαίσιο αυτό, η Ευρωπαϊκή Ένωση καταβάλλει σημαντικές προσπάθειες για την ανάπτυξη και τη βελτίωση καινοτόμων τεχνολογιών και προτύπων που σχετίζονται ειδικότερα με εφαρμογές τηλεπισκόπησης. Η αποκτηθείσα εμπειρία έχει δείξει ότι η τηλεπισκόπηση παρέχει ανεξάρτητες πληροφορίες υψηλής ποιότητας, οι οποίες δεν είναι εφικτό να εξασφαλισθούν από παραδοσιακές γεωργικές στατιστικές και συστήματα προβλέψεων.

Ο κανονισμός (ΕΚ) αριθ. 78/2008 του Συμβουλίου[1] παρέχει το νομικό πλαίσιο για τις εν λόγω δραστηριότητες τηλεπισκόπησης κατά την περίοδο 2008-2013.

Οι εφαρμογές τηλεπισκόπησης που υποστηρίζονται στο πλαίσιο αυτό παρέχουν χρήσιμες πληροφορίες στην Ευρωπαϊκή Επιτροπή, αλλά και σε ενδιαφερόμενα κράτη μέλη, ερευνητικά ιδρύματα και άλλους χρήστες, μέσω της ευρείας διάδοσης προϊόντων. Από τη δρομολόγησή του, το σύστημα βελτιώνεται συνεχώς. Πέρα από τον πρωταρχικό στόχο της ανάπτυξης προβλέψεων απόδοσης συγκομιδής και παραγωγής, το σύστημα παρέχει επίσης χρήσιμες πληροφορίες σχετικά με άλλα πεδία που ενδιαφέρουν τη γεωργία της ΕΕ, όπως ζητήματα σχετικά με την κλιματική αλλαγή.

Η παρούσα έκθεση καταρτίσθηκε δυνάμει του άρθρου 4 του κανονισμού (ΕΚ) αριθ. 78/2008, το οποίο ορίζει ότι η Επιτροπή υποβάλλει ενδιάμεση έκθεση, το αργότερο στις 31 Ιουλίου 2010, σχετικά με την εφαρμογή των ενεργειών τηλεπισκόπησης που έχουν πραγματοποιηθεί και τη χρήση των δημοσιονομικών πόρων που τέθηκαν στη διάθεσή της σύμφωνα με τον κανονισμό.

Το συστημα προβλεψησ αποδοσησ των καλλιεργειων MARS

Το σύστημα παραγωγής προβλέψεων απόδοσης συγκομιδής από τις καλλιέργειες ξεκίνησε το 1988 ως δεκαετές πιλοτικό σχέδιο. Η δραστηριότητα, η οποία ονομαζόταν τότε παρακολούθηση της γεωργίας με τηλεπισκόπηση (η συντομογραφία της ήταν τότε MARS-STAT, ενώ το ακρωνύμιο είναι τώρα AGRI4CAST), επικεντρωνόταν στην αξιολόγηση των αποδόσεων των καλλιεργειών και των όγκων παραγωγής διαφόρων καλλιεργειών στην ΕΕ, βάσει μετεωρολογικής ανάλυσης, γεωργομετεωρολογικών δεικτών προσομοίωσης ανάπτυξης καλλιεργειών, δορυφορικών δεδομένων χαμηλής ευκρίνειας, και στατιστικής ανάλυσης με τη χρήση του συστήματος πρόβλεψης της απόδοσης των καλλιεργειών του MARS (MCYFS) . Από το 1999 και έπειτα, η δραστηριότητα αυτή υλοποιήθηκε στο πλαίσιο της νομικής βάσης της απόφασης 1445/2000/ΕΚ[2] για την περίοδο 1999-2003 και της παράτασής της για την περίοδο 2004-2007 με την απόφαση 2066/2003/ΕΚ[3]. Από το 2008 και έως το 2013, η δραστηριότητα αυτή υλοποιείται στο πλαίσιο του κανονισμού (ΕΚ) αριθ. 78/2008 του Συμβουλίου. Τη λειτουργία του συστήματος έχει αναλάβει το Ινστιτούτο για την προστασία και την ασφάλεια των πολιτών (ΙΠΑΠ) του Κοινού Κέντρου Ερευνών (ΚΚΕρ) στην Ispra.

Το MCYFS είναι ένα πολύπλοκο εργαλείο ολοκληρωμένης ανάλυσης, το οποίο ανταποκρίνεται στους σκοπούς που περιγράφονται στον κανονισμό, και συγκεκριμένα στην παρακολούθηση της κατάστασης των καλλιεργειών, των αποδόσεων και της γεωργικής παραγωγής.

Το σύστημα αποτελείται από αρκετά ανεξάρτητα δομοστοιχεία, τα οποία ενοποιούνται για την παρακολούθηση της συμπεριφοράς των καλλιεργειών και την παραγωγή προβλέψεων απόδοσης των καλλιεργειών. Από τεχνική άποψη, το MCYFS περιλαμβάνει: 1) τη διατήρηση βάσης μετεωρολογικών δεδομένων (βλέπε άρθρο 1 παράγραφος 2 στοιχείο α) του κανονισμού), 2) την εφαρμογή γεωργομετεωρολογικών προτύπων (βλέπε άρθρο 1 παράγραφος 2 στοιχείο δ)), 3) την επεξεργασία δορυφορικών δεδομένων χαμηλής ευκρίνειας (βλέπε άρθρο 1 παράγραφος 2 στοιχείο α)), 4) στατιστικές αναλύσεις και προβλέψεις απόδοσης των βασικών καλλιεργειών σε εθνικό επίπεδο σε ολόκληρη την ΕΕ (βλέπε άρθρο 1 παράγραφος 2 στοιχείο β)), καθώς και εργαλεία απεικόνισης.

Η επιχειρησιακή λειτουργία του MCYFS καλύπτει ολόκληρη την ευρωπαϊκή ήπειρο, τις χώρες του Μαγκρέμπ και την Τουρκία. Οι καλλιέργειες που καλύπτονται από τα πρότυπα προσομοίωσης είναι ο μαλακός σίτος, ο σκληρός σίτος, η χειμερινή και η εαρινή κριθή, οι σπόροι αραβοσίτου, οι σπόροι ελαιοκράμβης, ο ηλίανθος, η πατάτα, το ζαχαρότευτλο, τα κουκιά, οι βοσκότοποι και το ρύζι.

Αναλυτικότερες πληροφορίες σχετικά με το σύστημα και τα αποτελέσματά του περιέχονται στο συνοδευτικό έγγραφο εργασίας των υπηρεσιών της Επιτροπής.

(1) Βάση μετεωρολογικών δεδομένων

Μετεωρολογικά δεδομένα συλλέγονται από μετεωρολογικούς σταθμούς σε ολόκληρη την Ευρώπη. Ελέγχονται από άποψη ποιότητας και υποβάλλονται σε περαιτέρω επεξεργασία και ανάλυση. Έτσι, μπορούν να χρησιμοποιηθούν για την παροχή προειδοποιήσεων κινδύνου (π.χ. εντοπισμός μη φυσιολογικών καιρικών συνθηκών στη διάρκεια ενός δεδομένου μήνα). Επιπλέον, δεδομένα πρόγνωσης καιρού από το Ευρωπαϊκό Κέντρο Μεσοπρόθεσμων Μετεωρολογικών Προγνώσεων αναλύονται για την εκπόνηση προβλέψεων σχετικά με τις καιρικές συνθήκες που επηρεάζουν τα εδάφη τα οποία προορίζονται για γεωργικούς σκοπούς.

(2) Γεωργομετεωρολογικά πρότυπα τα οποία χρησιμοποιούνται για την προσομοίωση ανάπτυξης καλλιεργειών

Τα γεωργομετεωρολογικά πρότυπα εφαρμόζονται για τη μετατροπή των μετεωρολογικών δεδομένων σε εκτιμήσεις για την παραγωγή βιομάζας των καλλιεργειών. Τα χρησιμοποιούμενα εργαλεία είναι το σύστημα παρακολούθησης ανάπτυξης καλλιεργειών (το πρότυπο World Food Study – WOFOST – προσαρμοσμένο στην ευρωπαϊκή κλίμακα), το πρότυπο Lingra για τους βοσκοτόπους, και το πρότυπο Water Accounting Rice Model (WARM) για το ρύζι.

Για την παραγωγή των προσομοιώσεων χρησιμοποιούνται πρόσθετες πληροφορίες, όπως παράμετροι εδάφους, ημερολόγια καλλιεργειών, πρακτικές καλλιέργειας και παράμετροι καλλιέργειας. Στο επίπεδο αυτό, παράγονται πολλοί δείκτες/δείκτες πρόβλεψης για συγκεκριμένες καλλιέργειες (π.χ. δυνητική βιομάζα), οι οποίοι μεταφέρονται στη στατιστική ανάλυση για να υποστηρίξουν την παραγωγή μιας ποσοτικής πρόβλεψης απόδοσης. Τα στοιχεία αυτά συμβάλλουν επίσης στην αξιολόγηση της κατάστασης των καλλιεργειών (άρθρο 1 παράγραφος 1 στοιχείο β) του κανονισμού). Τα παραδείγματα περιλαμβάνουν χάρτες που εμφαίνουν ακραίες θερμοκρασίες σε ένα δεδομένο στάδιο της καλλιέργειας, προσομοιώσεις παραγωγής βιομάζας και σπόρων, εκτιμήσεις του πραγματικού αποθέματος υγρασίας του εδάφους, το στάδιο ανάπτυξης της καλλιέργειας σε έναν δεδομένο μήνα, και την απόκλιση από τον μακροπρόθεσμο μέσο όρο σε μια δεδομένη δεκαετία ή περίοδο εντός της περιόδου βλάστησης για οποιονδήποτε γεωργομετεωρολογικό δείκτη.

(3) Δορυφορικά δεδομένα χαμηλής ευκρίνειας

Οι εφαρμογές τηλεπισκόπησης τροφοδοτούν το σύστημα σε όλα τα επίπεδα και συμβάλλουν στη βελτίωση των προτύπων γεωργικών προβλέψεων καθώς και στην καθιέρωση περιφερειακών προτύπων. Πληροφορίες από μετεωρολογικούς δορυφόρους χρησιμοποιούνται συμπληρωματικά προς τα δεδομένα που παραλαμβάνονται από μετεωρολογικούς σταθμούς (π.χ. μέτρηση ακτινοβολίας από δορυφόρους σε επίπεδο ευκρίνειας 5 km). Οι πληροφορίες τηλεπισκόπησης υποβάλλονται σε επεξεργασία για την παραγωγή «μετρηθέντων» δεικτών χλωρίδας, οι οποίοι μπορούν να συγκριθούν με τους γεωργομετεωρολογικούς δείκτες και να χρησιμοποιηθούν για τη στατιστική ανάλυση. Χρησιμοποιούνται δορυφορικοί αισθητήρες χαμηλής έως μεσαίας ευκρίνειας: SPOT Vegetation/NOAA-AVHRR (ευκρίνεια περίπου 1 km) και MODIS (ευκρίνεια περίπου 300-500 m)[4].

(4) Στατιστική ανάλυση

Οι δείκτες που αποκτώνται από τη βάση μετεωρολογικών δεδομένων, τη βάση γεωργομετεωρολογικών δεδομένων και τη βάση δεδομένων τηλεπισκόπησης συγκρίνονται με τις χρονοσειρές απόδοσης και αναλύονται με στατιστικές μεθόδους (π.χ. ανάλυση παλινδρόμησης ή σεναρίων). Τα τελικά αποτελέσματα είναι ποσοτικές προβλέψεις απόδοσης, οι οποίες, σε συνδυασμό με την ανάλυση των προαναφερθέντων αποτελεσμάτων, δημοσιεύονται στα δελτία MARS. Τα διαθέσιμα στο σύστημα δεδομένα καλύπτουν μεγάλο χρονικό διάστημα, καθώς οι σειρές ξεκινούν από το 1975.

(5) Εργαλεία απεικόνισης και διάδοση αποτελεσμάτων

Οι βάσεις δεδομένων (μετεωρολογικές πληροφορίες, γεωργομετεωρολογικές πληροφορίες, πληροφορίες τηλεπισκόπησης) μπορούν να διερευνηθούν από τους χρήστες μέσω εργαλείων πληροφόρησης. Η δραστηριότητα AGRI4CAST διατηρεί μια δικτυακή πύλη, στην οποία είναι δυνατή η διαλογή και η μεταφόρτωση δεδομένων τηλεπισκόπησης, και μια πύλη στην οποία είναι δυνατή η προβολή και η μεταφόρτωση των μετεωρολογικών και των γεωργομετεωρολογικών πληροφοριών με τη μορφή ηλεκτρονικών χαρτών. Είναι επίσης δυνατή η μεταφόρτωση της ανάλυσης για την κατάσταση των καλλιεργειών και εκτιμήσεων απόδοσης.

Όλα τα στοιχεία που απαριθμούνται ανωτέρω χρησιμοποιούνται για την εκπόνηση δελτίων και ειδικών μελετών σχετικά με τις κλιματικές συνθήκες (βλέπε άρθρο 1 παράγραφος 2 στοιχείο γ)). Παρέχουν τις αναλύσεις της κατάστασης των καλλιεργειών σε διάφορες περιοχές της ΕΕ, χάρτες δεικτών καιρικών συνθηκών και καλλιεργειών, και προσδοκίες απόδοσης. Το δελτίο του MARS δημοσιεύεται σχεδόν κάθε μήνα κατά την κύρια περίοδο βλάστησης σε έντυπη μορφή και στο Διαδίκτυο.

Εφαρμογη

Συνολική εφαρμογή

Για τη συνέχιση των επιχειρησιακών υπηρεσιών από το 2008 έως το 2013 σύμφωνα με τον κανονισμό (ΕΚ) αριθ. 78/2008 του Συμβουλίου, δρομολογήθηκε ένα νέο σχέδιο, με την ονομασία MARSOP3, το οποίο επικεντρώνεται στην παροχή επιχειρησιακών προϊόντων σε σχεδόν πραγματικό χρόνο στο ΚΚΕρ για την παρακολούθηση της γεωργικής παραγωγής και απόδοσης στην Ευρώπη. Τον Αύγουστο του 2007, δημοσιεύθηκε πρόσκληση υποβολής προσφορών (Επιχειρησιακές δραστηριότητες για ενέργειες MARS (MARSOP3) 2008-2013, αριθ. προκήρυξης 2007/S 154-191094) στο Συμπλήρωμα στην Επίσημη Εφημερίδα της Ευρωπαϊκής Ένωσης.

Κατόπιν αξιολόγησης της προσφοράς για την Παρτίδα I (μετεωρολογικά δεδομένα) και την Παρτίδα II (απόκτηση και επεξεργασία δορυφορικών δεδομένων) και διατύπωσης θετικής γνώμης από τη συμβουλευτική ομάδα για τις δημόσιες συμβάσεις, υπογράφηκε σύμβαση με κοινοπραξία με επικεφαλής την Alterra BV.

Βάσει των επιχειρησιακών προϊόντων που παραδόθηκαν στο πλαίσιο της σύμβασης αυτής, το ΚΚΕρ πραγματοποιεί την ανάλυση της κατάστασης των καλλιεργειών και καταρτίζει τις εκτιμήσεις απόδοσης και παραγωγής, οι οποίες τίθενται στη διάθεση της Ευρωπαϊκής Επιτροπής, των κρατών μελών και των πολιτών της ΕΕ.

Εφαρμογή σε σχέση με το άρθρο 1 του κανονισμού (ΕΚ) αριθ. 78/2008 του Συμβουλίου

Το άρθρο 1 του κανονισμού (ΕΚ) αριθ. 78/2008 του Συμβουλίου περιγράφει τους σκοπούς σε σχέση με την εφαρμογή ενεργειών τηλεπισκόπησης (άρθρο 1 παράγραφος 1) και παρέχει λεπτομέρειες σχετικά με τις ενέργειες που θα εφαρμοστούν (άρθρο 1 παράγραφος 2). Για διευκόλυνση των παραπομπών, η ακόλουθη περιγραφή της εφαρμογής των ενεργειών αναπαράγει τη δομή του άρθρου 1.

Σκοποί των εφαρμοζόμενων ενεργειών (άρθρο 1 παράγραφος 1)

Άρθρο 1 παράγραφος 1 στοιχείο α): διαχείριση γεωργικών αγορών

Η ενέργεια παρέχει ανεξάρτητες, έγκαιρες, επιστημονικές και ανιχνεύσιμες προβλέψεις απόδοσης καλλιεργειών για όλα τα κράτη μέλη και για τις γειτονικές χώρες της ΕΕ για επιλεγμένες αροτραίες καλλιέργειες. Οι πληροφορίες αυτές χρησιμοποιούνται από τις υπηρεσίες της Επιτροπής για τους ακόλουθους κύριους σκοπούς: 1) επικαιροποίηση των ισοζυγίων προσφοράς καλλιεργειών, 2) αξιολόγηση κλιματικών συνθηκών και δυνητικών επιπτώσεων συγκεκριμένων καιρικών συμβάντων σε κράτη μέλη ή περιοχές (π.χ. επιπτώσεις όψιμου παγετού), 3) παρακολούθηση της κατάστασης των καλλιεργειών σε τρίτες χώρες. Οι προβλέψεις απόδοσης της AGRI4CAST παρέχονται επίσης στο σύστημα έγκαιρης εκτίμησης της Eurostat.

Η ανεξαρτησία και η αξιοπιστία των αποτελεσμάτων που εκπονούνται από την AGRI4CAST θεωρούνται σημαντικά πλεονεκτήματα από τις υπηρεσίες της Επιτροπής. Η στατιστική ανάλυση που διεξάγεται με τους δείκτες ανάπτυξης καλλιεργειών είναι διάφανη, ανιχνεύσιμη και αποθηκεύεται για όλες τις προσομοιώσεις καλλιεργειών και τα έτη. Για κάθε πρότυπο παρέχεται ένα σύνολο στατιστικών δεικτών (π.χ. ρίζα της μέσης τετραγωνικής απόκλισης για διαφορετικά διαστήματα εμπιστοσύνης, τυπική απόκλιση). Στο τέλος της περιόδου πρόβλεψης, διενεργείται ανάλυση σφάλματος, η οποία συγκρίνει τις προβλέψεις απόδοσης καλλιεργειών με τις πραγματικές αποδόσεις με σκοπό την ποσοτικοποίηση του σφάλματος πρόβλεψης απόδοσης και την αξιολόγηση των επιδόσεων της πρόβλεψης. Εν είδει παραδείγματος, το συνολικό σφάλμα, μετρηθέν ως μέσο απόλυτο ποσοστό σφάλματος πρόβλεψης για την ΕΕ-27 το 2007 και 2008 σε όλους τους μήνες ήταν 1,6% για το σύνολο των σιτηρών. Ο στόχος είναι ποσοστό σφάλματος κάτω του 3%.

Άρθρο 1 παράγραφος 1 στοιχείο β): παρακολούθηση κατάστασης καλλιεργειών και εκτιμήσεις

Εκτός από τις προβλέψεις απόδοσης, η κατάσταση των καλλιεργειών παρακολουθείται στενά καθ’ όλη την περίοδο βλάστησης. Οι μετεωρολογικές πληροφορίες και οι πληροφορίες τηλεπισκόπησης αναλύονται και συνδέονται με τις σχετικές πληροφορίες για τις καλλιέργειες οι οποίες βασίζονται στα αποτελέσματα βιοφυσικής μοντελοποίησης (π.χ. επιπτώσεις κύματος καύσωνα ή ψύχους σε ορισμένα στάδια ανάπτυξης καλλιεργειών). Επιπλέον, τα αποτελέσματα του προτύπου ανάπτυξης καλλιεργειών χρησιμοποιούνται άμεσα για την αξιολόγηση της κατάστασης των καλλιεργειών (π.χ. προσομοίωση δείκτη φυλλικής επιφάνειας ή προσομοίωση βιομάζας). Η παρακολούθηση αυτή καλύπτει ολόκληρη την ΕΕ και εφαρμόζεται σε όλες τις καλλιέργειες που απαριθμούνται στην ενότητα 2.

Άρθρο 1 παράγραφος 1 στοιχείο γ): διευκόλυνση της πρόσβασης στις εκτιμήσεις

Ανοικτή πρόσβαση στα διάφορα αποτελέσματα διασφαλίζεται με τους δικτυακούς τόπους που διατηρούν το ΚΚΕρ και η κοινοπραξία του MARSOP3. Ο δικτυακός τόπος του MARSOP παρέχει ευρύ φάσμα πληροφοριών (αποτελέσματα των εφαρμοσμένων ενεργειών τηλεπισκόπησης, αποτελέσματα προτύπων ανάπτυξης καλλιεργειών, σύνδεσμοι προς τα δελτία). Δορυφορικά δεδομένα και εικόνες είναι οργανωμένα σε έναν εξυπηρετητή εικόνων, όπου είναι δυνατή η επισκόπηση και η μεταφόρτωση των δεδομένων. Είναι επίσης δυνατή η υποβολή αιτημάτων παροχής και η μεταφόρτωση μετεωρολογικών δεδομένων από τον δικτυακό τόπο του MARSOP.

Άρθρο 1 παράγραφος 1 στοιχείο δ): εξασφάλιση της τεχνολογικής παρακολούθησης του γεωργομετεωρολογικού συστήματος

Το ΚΚΕρ διενεργεί συνεχή τεχνική παρακολούθηση, η οποία διασφαλίζει τη συνέχεια του συστήματος και εγγυάται την επιστημονική ορθότητα των μεθόδων που εφαρμόζονται, όπως η παρέκταση μετεωρολογικών δεδομένων σε ψηφιδοπλέγμα, η παραγωγή ενεργειών τηλεπισκόπησης για την περιγραφή της συμπεριφοράς ανάπτυξης καλλιεργειών ή η στατιστική ανάλυση που διενεργείται για την απόκτηση των εκτιμήσεων απόδοσης καλλιεργειών.

Ενέργειες προς εφαρμογή (άρθρο 1 παράγραφος 2)

Άρθρο 1 παράγραφος 2 στοιχείο α): συλλογή και αγορά μετεωρολογικών και δορυφορικών δεδομένων

Η συλλογή και η αγορά μετεωρολογικών δεδομένων περιλαμβάνει 3.655 σταθμούς, οι οποίοι παρέχουν πληροφορίες σχετικά με καιρικές παραμέτρους που τροφοδοτούνται στο MCYFS σε καθημερινή βάση. Η υπηρεσία αυτή διατηρείται σε μόνιμη βάση. Επίσης, αποκτώνται, αποθηκεύονται, υποβάλλονται σε περαιτέρω επεξεργασία και αναλύονται ελεύθερα διαθέσιμα δεδομένα τηλεπισκόπησης από δορυφόρους χαμηλής και μέτριας ευκρίνειας (ανάλυση εικονοστοιχείων 1 km έως 300 m) επικεντρωμένους στην παρακολούθηση της βλάστησης.

Άρθρο 1 παράγραφος 2 στοιχείο β): υποδομή για χωρικά δεδομένα και δικτυακός τόπος

Η υποδομή για χωρικά δεδομένα περιλαμβάνει την τεχνολογία, τα πρότυπα, τους ανθρώπινους πόρους και τις σχετικές δραστηριότητες που απαιτούνται για την απόκτηση, την επεξεργασία, τη διανομή, τη χρήση, τη διατήρηση και την αποθήκευση χωρικών δεδομένων. Η υποδομή αυτή εγκαθιδρύθηκε με το MCYFS και τις συμμετέχουσες ομάδες στο ΚΚΕρ στο πλαίσιο της σύμβασης MARSOP3. Καλύπτει σύνολα χωρικών δεδομένων για ολόκληρη την Ευρώπη σε διαφορετικές κλίμακες. Τα δεδομένα υποβάλλονται σε επεξεργασία ώστε να ανταποκρίνονται στις ανάγκες παρακολούθησης της κατάστασης των καλλιεργειών και πρόβλεψης της παραγωγής των καλλιεργειών. Τα αποτελέσματα και οι πληροφορίες που προκύπτουν από τις διάφορες πηγές (π.χ. τηλεπισκόπηση) διατίθενται μέσω διάφορων δικτυακών τόπων και δικτυακών πυλών.

Η υποδομή είναι σύμφωνη προς το πλαίσιο που θεσπίζεται από την οδηγία για την υποδομή χωρικών πληροφοριών στην Ευρωπαϊκή Κοινότητα (INSPIRE)[5]: τα χωρικά δεδομένα προσδιορίζονται γεωγραφικά σύμφωνα με την προβολή της INSPIRE, η περιγραφή των μεταδεδομένων ακολουθεί τις αρχές της INSPIRE και θα εναρμονισθεί περαιτέρω.

Άρθρο 1 παράγραφος 2 στοιχείο γ): ειδικές μελέτες για τις κλιματικές συνθήκες

Το σύστημα επιτρέπει την εκπόνηση ειδικών μελετών για τις κλιματικές συνθήκες χάρη στο ευρύ φάσμα διαθέσιμων πληροφοριών που καλύπτει όλες τις σχετικές πτυχές. Από την έναρξη ισχύος του κανονισμού (ΕΚ) αριθ. 78/2008 του Συμβουλίου εκπονήθηκαν οι ακόλουθες ειδικές μελέτες:

- Ανάλυση των επιπτώσεων της εαρινής-θερινής ξηρασίας και των υπερβολικών βροχοπτώσεων τον Αύγουστο του 2008 στην παραγωγή χειμερινών σιτηρών στη Λεττονία·

- Ανάλυση των επιπτώσεων στη γεωργία των ακραίων καιρικών συνθηκών που επικράτησαν επί αρκετές ημέρες τον Ιούλιο και τον Αύγουστο του 2008 στη Σλοβενία·

- Διαθεσιμότητα νερού για την ανάπτυξη ρυζιού στην Ισπανία το 2008 (ανάλυση συσσωρευμένων βροχοπτώσεων)·

- Ανάλυση των επιπτώσεων συμβάντων χειμερινού παγετού το 2009 στα χειμερινά σιτηρά στην Ευρώπη.

Άρθρο 1 παράγραφος 2 στοιχείο δ): επικαιροποίηση των γεωργομετεωρολογικών και οικονομετρικών προτύπων

Πέραν της επιχειρησιακής λειτουργίας του συστήματος, τα πρότυπα και οι σχετικές βάσεις δεδομένων επικαιροποιούνται συνεχώς. Η βάση δεδομένων περιέχει επί του παρόντος 2,5 terrabyte πληροφοριών. Από την έναρξη ισχύος του κανονισμού του Συμβουλίου πραγματοποιήθηκαν σημαντικές βελτιώσεις: η πυκνότητα του δικτύου μετεωρολογικών σταθμών αυξήθηκε ώστε να εξασφαλισθεί ένα καλύτερο σύστημα παρακολούθησης, η ευκρίνεια του προηγούμενου πλέγματος 50 km x 50 km για τη χωρική ανάλυση αυξήθηκε σε 25 km x 25 km, πραγματοποιήθηκαν νέες βαθμονομήσεις καλλιεργειών και κυκλοφόρησαν νέες εκδόσεις βάσεων δεδομένων και λογισμικού.

Παραδοτεα και αποτελεσματα

Η Ευρωπαϊκή Επιτροπή, τα κράτη μέλη και άλλοι ενδιαφερόμενοι λαμβάνουν διάφορα παραδοτέα, τα οποία μπορούν να κατηγοριοποιηθούν σε εκθέσεις και δελτία, αφενός, και σε υπηρεσίες πληροφόρησης και δεδομένα, αφετέρου. Όλα τα προϊόντα διατίθενται με ηλεκτρονικά μέσα (άρθρο 2 του κανονισμού) και εν μέρει σε έντυπη μορφή.

Εκθέσεις και δελτία

Το δελτίο παρακολούθησης καλλιεργειών για την Ευρώπη παρέχει, σε σχεδόν πραγματικό χρόνο και επιχειρησιακό πλαίσιο, πληροφορίες και αναλύσεις για την παρακολούθηση της ανάπτυξης των καλλιεργειών και την πρόβλεψη των αποδόσεων. Καλύπτονται οι χώρες της ΕΕ και οι γειτονικές περιοχές (Μαγκρέμπ, περιοχή της Μαύρης Θάλασσας). Οι καλυπτόμενες καλλιέργειες είναι οι ακόλουθες: μαλακός σίτος, σκληρός σίτος, χειμερινή κριθή, εαρινή κριθή, σπόροι αραβοσίτου, σπόροι ελαιοκράμβης, ηλίανθος, ζαχαρότευτλο και πατάτα. Πλήρης ανάλυση δημοσιεύεται στο Διαδίκτυο, γενικά έξι φορές ετησίως, και συμπληρώνεται από επικαιροποιημένες εκτιμήσεις απόδοσης, δύο ή τρεις φορές ετησίως. Ειδικά δελτία για την ΕΕ εκπονούνται για τους βοσκοτόπους και το ρύζι. Επικαιροποιήσεις και επισκοπήσεις γεωργομετεωρολογικών συνθηκών παρέχονται μεταξύ των δελτίων πλήρους ανάλυσης (10-12 φορές ετησίως).

Όλες αυτές οι δημοσιεύσεις διατίθενται μέσω του Διαδικτύου, αλλά είναι επίσης διαθέσιμες, κατόπιν αιτήματος, σε έντυπη μορφή.

Υπηρεσίες πληροφόρησης και δεδομένα

Μεγάλη ποικιλία πληροφοριών σχετικά με την τρέχουσα περίοδο παραγωγής γεωργικών προϊόντων στην Ευρώπη και σε άλλες σημαντικές γεωργικές περιοχές στον κόσμο παρέχονται στο δικτυακό εικονοσκόπιο και στις σελίδες του MARSOP. Στα διαθέσιμα προϊόντα συγκαταλέγονται γραφήματα και χάρτες καιρικών δεικτών που βασίζονται σε παρατηρήσεις και αριθμητικά καιρικά πρότυπα, γραφήματα και χάρτες δεικτών καλλιεργειών που βασίζονται σε γεωργομετεωρολογικά πρότυπα, και γραφήματα και χάρτες δεικτών χλωρίδας και συσσωρευμένης ξηράς ουσίας που βασίζονται σε εικόνες τηλεπισκόπησης.

Χρηση δημοσιονομικων πορων

Πίνακας 1. Χρήση δημοσιονομικών πόρων στο πλαίσιο του κανονισμού (ΕΚ) αριθ. 78/2008 του Συμβουλίου το 2008 και το 2009 (πιστώσεις πληρωμών, σε ευρώ)

2008 | 2009 |

Ποσό | Σύντομη περιγραφή | Ποσό | Σύντομη περιγραφή |

ΠΑΡΤΙΔΑ 1 / φάση 1 | 1.016.084 | Ενδιάμεση και τελική πληρωμή |

ΠΑΡΤΙΔΑ 1 / φάση 2 | 283.185 | Ενδιάμεση πληρωμή |

Πρόσθετοι μετεωρολογικοί σταθμοί για την ΠΑΡΤΙΔΑ 1 | 67.800 | Σταθμοί σε σχεδόν πραγματικό χρόνο (άνω των 250) |

ΠΑΡΤΙΔΑ 2 / φάση 1 | 387.720 | Ενδιάμεση και τελική πληρωμή |

ΠΑΡΤΙΔΑ 2 / φάση 2 | 137.989 | Ενδιάμεση πληρωμή |

Βάση δεδομένων MARS και υποστήριξη τεχνολογίας πληροφοριών (ΤΠ) | 97.298 | Συντήρηση και ανάπτυξη βάσης δεδομένων MARS και συστημάτων πληροφοριών | 477.562 | Συντήρηση και ανάπτυξη βάσης δεδομένων MARS και συστημάτων πληροφοριών |

ΣΥΝΟΛΟ | 97.298 | 2.370.340 |

Η παρτίδα 1 καλύπτει την προμήθεια μετεωρολογικών δεδομένων και δεδομένων πρόγνωσης καιρού (συμπεριλαμβανομένης της αύξησης της πυκνότητας του δικτύου μετεωρολογικών σταθμών). Καλύπτει την επιχειρησιακή λειτουργία και συντήρηση των προτύπων ανάπτυξης καλλιεργειών που λειτουργούν στο πλαίσιο του MCYFS. Αποτελέσματα με τη μορφή επικαιροποιήσεων βάσεων δεδομένων και χαρτών παρέχονται στη βάση δεδομένων στο ΚΚΕρ καθημερινώς ή ανά δέκα ημέρες. Διατηρούνται και αναπτύσσονται κατάλληλα εργαλεία για την αξιοποίηση των αποτελεσμάτων. Στην παρούσα παρτίδα εντάσσεται και η συντήρηση και βελτίωση του δικτυακού τόπου του MARSOP, σε συνδυασμό με τον συνολικό συντονισμό και τη διαχείριση.

Η παρτίδα 2 καλύπτει την επεξεργασία δεδομένων τηλεπισκόπησης. Το έργο που επιτελείται καλύπτει όλα τα στάδια της βελτίωσης των δεδομένων από την απόκτηση της ανεπεξέργαστης εικόνας έως την παράδοση σύνθετων εικόνων 10 ημερών (λήψη δεδομένων, βαθμονόμηση κ.λπ.).

Βάση δεδομένων MARS και υποστήριξη τεχνολογίας πληροφοριών (ΤΠ) : Το MCYFS απαιτεί την παροχή υπηρεσιών πληροφορικής προκειμένου να διασφαλίζεται η έγκαιρη παραγωγή δελτίων. Το έργο που επιτελείται καλύπτει τη διαχείριση και τη συντήρηση της βάσης δεδομένων με όλα τα δεδομένα τηλεπισκόπησης, τα μετεωρολογικά δεδομένα και τους γεωργομετεωρολογικούς δείκτες. Στο σκέλος αυτό περιλαμβάνονται η ανάπτυξη και η διατήρηση εργαλείων ανάλυσης και δικτυακών τόπων.

[1] Κανονισμός (ΕΚ) αριθ. 78/2008 του Συμβουλίου, της 21ης Ιανουαρίου 2008, για τις ενέργειες που θα αναλάβει η Επιτροπή κατά την περίοδο 2008-2013, μέσω εφαρμογών τηλεπισκόπησης που αναπτύχθηκαν στο πλαίσιο της κοινής γεωργικής πολιτικής, Επίσημη Εφημερίδα της Ευρωπαϊκής Ένωσης, L 25 της 30ής Ιανουαρίου 2008, σ. 1.

[2] Απόφαση αριθ. 1445/2000/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2000, σχετικά με την εφαρμογή τεχνικών επιτόπιων δειγματοληπτικών ερευνών και τηλεπισκόπησης στις γεωργικές στατιστικές για την περίοδο 1999-2003, Επίσημη Εφημερίδα των Ευρωπαϊκών Κοινοτήτων L 163 της 4ης Ιουλίου 2000, σ. 1.

[3] Απόφαση αριθ. 2066/2003/ΕΚ του Ευρωπαϊκού Κοινοβουλίου και του Συμβουλίου, της 10ης Νοεμβρίου 2003, για τη συνέχιση της εφαρμογής τεχνικών επιτόπιων δειγματοληπτικών ερευνών και τηλεπισκόπισης στις γεωργικές στατιστικές για την περίοδο 2004-2007 και την τροποποίηση της απόφασης αριθ. 1445/2000/ΕΚ, Επίσημη Εφημερίδα της Ευρωπαϊκής Ένωσης L 309 της 26ης Νοεμβρίου 2003, σ. 9.

[4] Η συντομογραφία SPOT σημαίνει «Satellite pour l'Observation de la Terre» (Δορυφόρος για την παρακολούθηση της Γης), η συντομογραφία NOAA σημαίνει National Oceanic and Atmospheric Administration (Εθνική Υπηρεσία Ωκεάνιας Ατμόσφαιρας), η συντομογραφία AVHRR σημαίνει Advanced very high Resolution Radiometer (προηγμένο ραδιόμετρο πολύ υψηλής ανάλυσης), και η συντομογραφία MODIS σημαίνει Moderate Resolution Imaging Spectroradiometer (φασματοραδιόμετρο απεικόνισης μέτριας ανάλυσης).

[5] Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE), Επίσημη Εφημερίδα της Ευρωπαϊκής Ένωσης L 108 της 25ης Απριλίου 2007, σ. 1.